Иван Вазов
На г-жа N

chitanka.info

Напразно нашто време на изпит и съмненье

изпразни маловерно небесните селенья

                от нимфи, божества

и от богини красни морето обезлюди,

и из горите хладни дриадите прокуди:

за храм, за поклоненье пак има същества.

Да, има между нази пак ангели прекрасни,

със погледи неземни, с души високи, ясни,

                де господ сам сияй;

които на земята напомнюват небето,

които с нещо сладко изпълнюват сърцето

и правят го да моли, да мисли, да мечтай.

Кога приказваш нежно, гласът ти хармоничен

на някаква си песен от раят е приличен,

                високият ти стан

е горд, красив и строен кат брязата планинска,

и твоя поглед сини в мечтателност богинска

неволно предизвиква ил песен, ил метан.

1883

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.